
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind modificarea art.185 alin.(21) din Legea pentru aprobarea Ordonanţei de urgenţă a Guvernului nr.28/2002 privind valorile mobiliare, serviciile de investiţii financiare şi pieţele reglementate, cu care comisia noastră a fost sesizată în fond cu adresa Biroului Permanent nr.676 din 4 martie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative privind modificarea art.185 alin.(21) din Legea pentru aprobarea Ordonanţei de urgenţă a Guvernului nr.28/2002 privind valorile mobiliare, serviciile de investiţii financiare şi pieţele reglementate
Cu adresa nr.676 din 4 martie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind modificarea art.185 alin.(21) din Legea pentru aprobarea Ordonanţei de urgenţă a Guvernului nr.28/2002 privind valorile mobiliare, serviciile de investiţii financiare şi pieţele reglementate.
La întocmirea raportului s-a avut în vedere avizul Consiliului Legislativ.

La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative privind modificarea art.185 alin.(21) din Legea pentru aprobarea Ordonanţei de urgenţă a Guvernului nr.28/2002 privind valorile mobiliare, serviciile de investiţii financiare şi pieţele reglementate, în şedinţa din 26 martie 2003, comisia a hotărât, cu unanimitate de voturi, respingerea, din următoarele considerente:
- menţionăm că, prin Legea nr.133/2002 pentru aprobarea Ordonanţei de urgenţă a Guvernului nr.75/1999, dispoziţiile art.40 şi 43 sunt abrogate, astfel încât susţinerile iniţiatorului nu mai sunt întemeiate, în contextul prevederilor legale în vigoare;
- Legea nr.525/2002, prin introducerea alin.(21) completează dispoziţiile alin.(2) al art.185 din Ordonanţa de urgenţă a Guvernului nr.28/2002, potrivit cărora „entităţile care desfăşoară activităţi în baza unor autorizaţii emise anterior intrării în vigoare a prezentei ordonanţe vor beneficia de o perioadă de graţie de maximum un an de la data intrării în vigoare a acesteia, pentru a îndeplini condiţiile prevăzute de aceasta.” Alineatul (21) vine în completarea alineatului anterior, reglementând faptul că „activitatea cenzorilor externi independenţi şi a cenzorilor încetează de la data la care entităţile sunt supuse auditului financiar, în conformitate cu reglementările legale în domeniu.” Aceste două alineate trebuie interpretate împreună, raţiunea introducerii alin.(21) de către legiuitor bazându-se pe dispoziţiile alin.(2) din Ordonanţa de urgenţă a Guvernului nr.28/2002;
- prin Legea nr.133/2002 pentru aprobarea Ordonanţei de urgenţă a Guvernului nr.75/1999 privind activitatea de audit financiar a fost introdus un capitol nou privitor la auditul intern. Astfel, auditul intern reprezintă activitatea de exprimare obiectivă a ansamblului activităţilor economice în scopul furnizării unei evaluări independente a managementului riscului, controlului şi proceselor de conducere a acestora, iar responsabilii pentru organizarea activităţii de audit intern, coordonarea lucrărilor/angajamentelor şi semnarea rapoartelor de audit intern trebuie să aibă calitatea de auditor financiar;


- de asemenea, potrivit art.128 din Ordonanţa de urgenţă a Guvernului nr.28/2002, astfel cum a fost modificat prin Legea nr.525/2002, situaţiile financiare şi cele privind operaţiunile oricărei entităţi supuse autorizării, supravegherii şi controlului Comisiei Naţionale a Valorilor Mobiliare vor fi verificate şi certificate de auditori financiari specializaţi în domeniu, membri ai Camerei Auditorilor Financiari din România. Astfel, a fost introdus la art.185 alin.(21) care interzice activitatea cenzorilor externi şi a cenzorilor, dar numai în domeniul auditului financiar, şi nu în general, în momentul în care entităţile respective sunt supuse regulilor auditului financiar impuse prin noua legislaţie în domeniu.


Prezenta propunere legislativă face parte din categoria legilor organice.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Onete Alexandru

          Popescu Luminiţa  

